મદાલસા અને મેનાવતી જેવી પૌરાણિક માતાની જેમ પુરાણકાળના પિતા પણ પુત્રીને શિક્ષણ આપતા. પદ્મપુરાણમાં મૃત્યુદેવે અકારણ બીજાને માર મારતી પુત્રી સુનીથાને આ બોધ આપ્યોઃ ‘કોઈને વિના અપરાધે મારવાથી પાપ લાગે છે. એમાં સંશય નથી. જે માણસ પોતાને મારનારને સામેથી મારે છે અને ગાળો દેનાર કે ધિક્કારનારને સામેથી ગાળો દે છે કે ધિક્કારે છે તે પોતાને મારનારના કે ધિક્કારનારના પાપને મેળવે છે. એટલે સ વૌ શાન્તો જિતાત્મ ચ તાડ્યન્તં ન તાડયેત્… અર્થાત્ એ જ માણસ ખરો શાંત તથા જિતેન્દ્રિય છે જે પોતાને મારનારને સામેથી મારે નહિ. જે મનુષ્ય મોહના કારણે નિર્દોષને મારે છે તેને પાપ લાગે છે. માટે હવે તું પુણ્ય કરવા માંડ… સત્પુરુષોનો સંગ કર. પાપી વર્તનમાં પરિવર્તન કર. યોગયુકત ધ્યાનથી તથા જ્ઞાનથી તું તારું જીવન બદલ. સજ્જનોનો સંગ પવિત્ર હોવાથી વધુ કલ્યાણકારી છે. સજ્જનોના સંગનો જે ગુણ છે તેનું ઉત્તમ દષ્ટાંત જો પાણીના સ્પર્શથી, પાણી પીવાથી તથા તેમાં સ્નાન કરવાથી બહારથી તથા અંદરથી નિર્મળ થયેલા મુનિઓ સિદ્ધિને પામે છે. જળના સેવનથી આયુષ્ય લાંબું થાય છે. પાણી શાંત, શીતળ, સર્વનું પ્રિય કરનાર, નિર્મળ, રસયુકત અને સર્વના મેલનો નાશ કરનાર છે. તેવા જ પ્રકારના સત્પુરુષોને તારે જાણવા જોઈએ. અને કાળજીથી તેમનું નિરંતર સેવન કરવું જોઈએ. જેમ અગ્નિનો સંગ થવાથી સોનું મેલ ત્યજી દે છે તેમ સત્પુરુષોનો સંગ કરવાથી મનુષ્યનાં પાપ દૂર થાય છે. જેમ અગ્નિ ખૂબ સેવવાથી પ્રદીપ્ત થઈ પોતાના પવિત્ર તેજ વડે એકદમ સળગી ઊઠે છે તેમ સાચા જ્ઞાનથી અત્યંત નિર્મળ બનેલો મનુષ્ય પણ તેજસ્વી અને પ્રકાશમાન થાય છે. તપસ્વીમાં રહેલા સત્યનો સંગ કરવાથી અને તેના સેવનથી મનુષ્યનાં બધાં પાપ વિનાશ પામે છે. એ કારણે તારે પણ સત્યનો જ સંસર્ગ કરવો.’ (ક્રમશઃ)